《寿虞丞相 其十一》
宋代·员兴宗

凌烟漫说古丹青，玉立堂堂耸大庭。仗内留班隆体貌，端门扈从看仪形。

槐阴匝地中书静，榆塞无忧外户扃。乞与八荒安稳地，河沙一一是修龄。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。